Fidesz: "gyűlöletkampány folyik", KNDP: "vallásgyalázás" a melegfelvonuláson | Háttér Társaság
Fidesz: "gyűlöletkampány folyik", KNDP: "vallásgyalázás" a melegfelvonuláson
Lemondásra szólította fel az MSZP az Országgyűlés emberi jogi bizottságának szerdai ülésén Ékes Ilonát, aki ott is megpróbálta terjeszteni a melegek gyógyíthatóságáról szóló videóját. Balog Zoltán, a bizottság fideszes elnöke "gyűlöletkampányról" és "szekuláris inkvizícióról" beszélt, egy KDNP-s képviselő pedig provokációnak nevezte a melegfelvonulást, és vallásgyalázásnak a "Jézusnak is 2 apja volt" transzparenst.
A fideszes Ékes Ilona napi rend előtt szót kért és tagadta, hogy valaha is arról beszélt volna, hogy a homoszexuálisokat gyógyszerrel kell kezelni. Azzal fenyegetőzött, hogy büntetőfeljelentést tesz az ügyében.
"Mindenkinek emberi joga a hiteles információs jutás" - hangoztatta, utalva arra a melegfelvonulás előtti sajtóértekezletén levetített filmre, amelyben orvosok, valamint "megváltozott orientációja" homoszexuálisok adják elő verziójukat a melegek megtéríthetőségéről.
Az MSZP-s Szabóné Müller Tímea elképesztőnek nevezte Ékes Ilona szavait, és azt mondta, azt várta, hogy fideszes képviselőtársa lemond bizottsági tagságáról. "Mostani nyilatkozatában is kiérződik, hogy beteg embereknek tartja a homoszexuálisokat. Ilyen embernek ebben a bizottságban nincs helye; gondolja végig, tudja-e így vállalni az emberi jogok védelmét" - mondta.
Az MSZP-s képviselőnő felszólította Balog Zoltán, a bizottság fideszes képviselőjét, hogy valljon színt az ügyben. Az Ékes Ilona melletti világos állásfoglalással ért fel, hogy Balog "gyűlöletkampányról" beszélt és "szekuláris inkvizíciónak" nevezte a szocialisták viselkedését.
Balog mindezek ellenére képes volt azt állítani, hogy Ékes Ilona "nem sértette meg a homoszexuálisok emberi méltóságát". Azt hazudta, hogy a Fidesznek és neki magának is az az álláspontja, hogy "senki jogai ne sérüljenek, bármilyen kisebbséghez tartozik is". (Tény, hogy a Fidesz "magánakcióval" megbízott szószólóival és csatlósszervezetekkel végezteti el a piszkos munkát.)
Balog is az Ékes-féle filmet ajánlotta Szabóné Müller Tímea figyelmébe. Később Ékes Ilona a filmet át is adta az MSZP-s képviselőnőnek.
A KDNP-s Szászfalvi László provokációnak nevezte a melegfelvonulást és vallásgyalázásának a transzparenst, amelyen a "Jézusnak is 2 apja volt" felirat szerepelt.